1Andau Pesta Rote Je Dia Iragi je inyewut Pesta Paska jari tokep. 2Kare imam kapala tuntang kare guru agama metohe manggau jalan uka mampatei Yesus suni-suni, awi ewen mikeh dengan oloh are. 3Limbah te tinai setan mangumpang Yudas je inyewut kea Iskariot, iete ije biti bara kare duewalas murid Yesus. 4Tagal te Yudas haguet tuntang barunding dengan kare imam kapala tuntang kare kapala pangawal Human Tuhan tuntang kilen ampie ie tau manyarah Yesus akan ewen. 5Ewen hanjak toto tuntang hajanji manenga duit akae. 6Yudas mahin pakat tuntang nampara manggau katika je bahalap uka manyarah Yesus akan ewen, sampai oloh jaton katawae. 7Maka andaue sampai, huang Pesta Rote Je Dia Iragi oloh manyambalih tabiri akan panginan hong pesta Paska. 8Maka Yesus manyoho Petrus tuntang Yohanes, "Lius ih natap panginan Paska akan itah." 9"Hong kueh Bapa handak uka ikei manatape?" koan ewen misek. 10Yesus tombah, "Hong katika keton tame akan lewu, ije biti oloh hatue metohe mimbit ije kandi basuang danum kareh hasondau dengan keton. Nuntut ie akan huma je inamee, 11tuntang sanan akan oloh tempon huma te: Guru hamauh: 'Hong kueh eka akan kare murid-Ku tuntang Aku kuman panginan Paska?' 12Tempon huma te kareh maninjok akan keton ije kamar loteng je hai, sukup dengan kare pakakas huange. Natap taloh samandiai te hong hete." 13Maka Petrus tuntang Yohanes haguet, palus sondau taloh handiai te sama kilau je insanan awi Yesus. Maka ewen manatap panginan Paska hete. 14Metoh jari sampai katikae akan kuman panginan Paska te, Yesus mondok haya-hayak dengan kare murid Ayue hong eka kuman. 15Palus ie hamauh dengan ewen, "Aku mipen toto kuman panginan Paska toh hayak dengan keton helo bara Aku buah kapehe! 16Basa, percaya bewei: Aku kareh dia tinai kuman jetoh sampai riman panginan toh ingarinah hong Lewu Taheta ain Hatalla." 17Limbah te Yesus manggatang cangkir anggor, palus balakudoa manarimakasih inatu Hatalla, limbah te Ie hamauh, "Duan, tuntang mbagi jetoh; 18karana keleh keton katawan: nampara bara katika toh Aku kareh dia mihop anggor toh tinai sampai Hatalla marentah hapan salepah kuasan Aie." 19Limbah te Yesus manduan rote. Tuntang limbah manyewut lakudoa tarimakasih, Ie mangiwak-mangiwak rote te hapan lengen Aie palus manengae akan ewen, tuntang hamauh, "Jetoh biting-Ku [je inyarah akan keton. Lalus jetoh hapan mingat Aku." 20Kalote kea limbah kuman, Ie manenga cangkir anggor te akan ewen tuntang hamauh, "Cangkir toh janjin Hatalla je taheta, je iawi manjadi sah hapan dahang-Ku -- daha je inusoh akan keton."] 21"Tapi ite! Oloh je mandarhaka mawi Aku aton intu hetoh hinje Aku! 22Anak Olon puna akan matei sama kilau je jari inukas awi Hatalla; tapi calaka oloh je mandarhaka mawi Ie!" 23Maka ewen nampara hisek sama arepe, eweh bara ewen te je akan malalus hal te. 24Bara marak kare murid Yesus lembut auh je hatakian tahiu eweh bara ewen je musti inyewut paling hai. 25Yesus hamauh dengan ewen, "Kare rajan bangsa je dia mangasene Hatalla manindas rayate, tuntang kare oloh je marentah ewen te inyewut 'Pangalindong Rayat'. 26Tapi keton dia tau kalote. Tapi, oloh je pangkahaie hong marak keton musti manjadi sama kilau je pangkakorike, tuntang pamimpin musti manjadi sama kilau pembantu. 27Eweh je labih hai: oloh je mondok kuman intu meja, atawa oloh je mandohop ie? Batantu oloh je mondok te. Tapi Aku aton hong marak keton sama kilau ayang. 28Huang kare kasusah-Ku, keton harajur hinje Aku. 29sama kilau Bapa jari manenga akang-Ku hak uka marentah, kalote Aku kareh manenga akan keton hak te. 30Awi kalote keton tau omba hanja-hanjak dengang-Ku hong katika Aku manjadi Raja. Tuntang keton kareh mondok hunjun duewalas padadusan uka marentah duewalas bangsa Israel." 31"Simon, Simon, hining toh! Setan jari inenga katika uka maningkes keton; mangat mamisah je bahalap bara je papa; sama kilau gandom je bakulap bara upake. 32Tapi Aku jari balakudoa akam, Simon, mangat kapercayam dia luntur. Tuntang amon ikau jari haluli manalih Aku, ikau musti manenga kaabas akan kare paharim." 33Petrus tombah, "Aku tatap handak tame penjara tuntang matei haya-hayak dengan Tuhan!" 34"Percaya bewei, Petrus," koan Yesus, "helo bara manok manando andau toh, hantelo ikau jari milim Aku." 35Limbah te Yesus hamauh dengan ewen, "Bihin katika Aku manyoho keton haguet sambil kea mangahana keton mimbit dompet, kantong, atawa sapatu, en aton keton tapas taloh en-en?" "Jaton!" koan ewen tombah. 36"Tapi toh," koan Yesus, "eweh je jaton dompet atawa kantong, musti ie mimbite; tuntang eweh je jaton padange, musti manjual jubahe hapae mamili padang. 37Basa, percaya bewei, ayat Surat Barasih je kalotoh auhe, 'ie inyewut sama kilau oloh papa,' musti manjadi buah Aku. Basa taloh je tarasurat huang Surat Barasih tahiu Aku kanjerae manjadi metoh toh." 38"Tuhan," koan kare murid Yesus, "ite, intu hetoh aton due padang." "Nauhe ih!" koan Yesus tombah. 39Yesus malihi lewu tuntang sama kilau bahut Ie haguet akan bukit Saiton, tuntang kare murid Ayue haguet kea Dengae. 40Katika sampai intu hete, Ie hamauh dengan ewen, "Keleh keton balakudoa mangat keton ela buah tingkes." 41Limbah te tinai ie haguet bakejau isut bara ewen, kurang labih ije kapanting batu, 42palus mandeko utut Aie tuntang balakudoa. "Bapa," Koae, "amon tau, ngejau ih bara Aku kapehe je musti buah Aku toh. Tapi ela manumon kahandak-Ku, malengkan manumon kahandak Bapa bewei." [ 43Ije biti malekat dumah manalih Ie tuntang mampaabas Ie. 44Yesus paham kapehe angat huange sampai ie sasar toto-toto balakudoa. Ebese sama kilau daha mahantis akan petak.] 45Limbah jari balakudoa, Yesus haluli tinai manalih kare murid Ayue. Ie sondau ewen metohe batiroh awi paham pehe ateie. 46Palus Ie hamauh dengan ewen, "Mbuhen keton batiroh? Keleh misik tuntang balakudoa mangat keton dia buah tingkes." 47Pandehan Yesus magon hakotak, maka dumah ije rombongan oloh. Ewen imimpin awi Yudas, ije biti bara kare murid Yesus. Limbah te tinai Yudas haguet manalih Yesus palus manyium Ie. 48Tapi Yesus hamauh dengae, "Yudas, en mahapan sium ikau handak mandarhaka mawi Anak Olon?" 49Katika kare murid Yesus je aton intu hete mite taloh je handak manjadi, ewen hamauh, "Tuhan, ikei mamok ih hapan padang!" 50Palus ije bara kare ewen mariwis jipen imam hai hapan padang sampai balumpeng pindinge. 51Tapi Yesus hamauh, "Jadi ih!" Palus Ie manggayap pinding oloh te tuntang mampakelehe. 52Limbah te tinai Yesus hamauh dengan kare imam kapala tuntang kare perwira pangawal Human Tuhan, hayak kare pamimpin Yehudi je dumah akan hete mangat manawan Ie, "En Aku toh oloh papa, sampai keton dumah hapan padang tuntang gagada mangat manawan Aku? 53Genep andau Aku aton hong Human Tuhan, keton jaton manawan Aku. Tapi katika toh keton mawie, metoh kuasan kakaput malalus gawie." 54Ewen manawan Yesus tuntang mimbit Ie akan human imam hai. Petrus manuntut bara likut. 55Hong bentok halaman huma te apui pehon jari inotong tuntang Petrus haguet mondok dengan kare oloh je mondok mangalilinge. 56Ije bara kare jipen bawi mite Petrus mondok intu saran apui pehon te; palus jipen bawi te manantuani Petrus, limbah te Ie hamauh, "Oloh toh kea endau aton haya-hayak dengan Yesus!" 57Tapi Petrus malawan. Ie hamauh, "Aku samasinde jaton kasene oloh te!" 58Hanjulo ih limbah te, ije biti oloh beken mite Petrus tuntang hamauh, "Ikau mahin oloh je omba ewen te!" Tapi Petrus tombah, "Dia, beken aku!" 59Kurang labih ije jam limbah te, ije biti oloh beken tinai hamauh hapan hai auhe, "Puna Ie oloh toh murid Yesus, basa Ie kea oloh Galilea!" 60Tapi Petrus tombah, "En koam, aku dia katawae!" Hemben te kea, pandehan Petrus magon hakotak, manok manando. 61Yesus palus tampaliau tuntang nampayah Petrus. Palus Petrus taraingat Tuhan jari hamauh dengae, "Helo bara manok manando andau toh, ikau hantelo jari milim Aku." 62Maka Petrus balua bara hete tuntang manangis side-siden. 63Kare oloh je manjaga Yesus, mureh tuntang mamukul Ie. 64Ewen manutup matan Aie tuntang misek Dengae, "Coba ngakira eweh je mamukul Ikau?" 65Are hindai kare auh je iawi ewen hapa mahina Ie. 66Hanjewu andau tinai, kare pamimpin Yehudi, kare imam kapala, tuntang kare guru agama, hapumpong, palus mimbit Yesus manaharep Majelis Agama ain ewen. 67"Sanan akan ikei," koan ewen Dengae, "en Ikau toh Raja Panyalamat?" Yesus tombah, "Amon Aku mansanan akan keton, mahin keton dia percaya. 68Tuntang amon Aku misek keton, mahin keton dia tombah. 69Tapi nampara bara toh, Anak Olon kareh mondok hila gantaun Hatalla je Pangkahain Kuasae." 70Ewen uras hamauh, "Amon kalote, Ikau toh anak Hatalla?" Yesus tombah, "Kalote koan keton." 71Maka ewen hamauh, "Dia perlu hindai saksi! Itah uras mahining bara nyaman Ayue kabuat!"
Copyright
Learn More
bjn_Latn zho_Hant eng_Latn